O studentă din cadrul Universității Pedagogice de Stat „Ion Creangă” din Chișinău a obținut premiul 2 la proba de creație grafică din cadrul unui concurs organizat de AUF-ECO pentru tinerii francofoni. Concursurile au avut loc în perioada 11 martie-30 aprilie.
Victoia Costin, studentă la UPSC, Facultatea Limbi și Literaturi Străine, anul III, specializarea franceză/engleză, a reușit să convingă și să impresioneze membrii juriului prin talent și creativitate și a luat premiul 2 la proba de creație grafică „Dix raisons pour apprendre le français”, unde a prezentat printr-o ilustrație numerică 10 motive importante de a studia limba franceză.
„Mă bucur pentru faptul că numele Universității Pedagogice de Stat «Ion Creangă» din Chișinău apare în clasamentele internaționale francofone grație studenților săi. Le mulțumesc colegilor pentru susținere, reprezentanților SRIMP UPSC pentru informare și încurajare și profesorilor mei pentru inspirație. Astfel, putem promova diversitatea francofoniei din regiunea noastră”, a menționat câștigătoarea, potrivit UPSC.md.
În cadrul concursului au participat 40 de studenți francofoni din 9 state din regiune: Albania, Armenia, Bulgaria, Georgia, Kazakhstan, Republica Moldova, Polonia, România și Ucraina.